b'\n_START_ARTICLE_\nOrlando Duque\n_START_SECTION_\n\xc5\xbdivljenje\n_START_PARAGRAPH_\nS skoki v vodo se je za\xc4\x8del ukvarjati pri 10 letih. V tej disciplini je tekmoval 10 let nato pa je pri\xc4\x8del skakati z vi\xc5\xa1jih pe\xc4\x8din (osebni rekord leta 2007 je skok s 34 metrov). Njegov prvi zahtevnej\xc5\xa1i skok je bil dvojni salto naprej s polovi\xc4\x8dnim obratom. Pri skakanju ga navdu\xc5\xa1uje adrenalin pred skokom, hitrost med padanjem ter neznanska sre\xc4\x8da ob spoznanju, da je skok pre\xc5\xbeivel. Sprva je skakal tudi za medijsko prepoznavnost, kasneje le \xc5\xa1e iz u\xc5\xbeitka. Najljub\xc5\xa1i skok mu je dvojni salto nazaj s \xc5\xa1tirikratnim obratom, vendar si je prav pri izvajanju le-tega leta 2002 zlomil trtico. Veiko potuje, npr. v Mehiko, bil je tudi v Sloveniji in Bosni, kjer je sko\xc4\x8dil z mosta v Mostarju. Ob tem je izrazil spo\xc5\xa1tovanje do tradicije skokov v tem delu Evrope. \xc5\xbdivi na Havajih.\n_START_SECTION_\n\xc5\xa0portni dose\xc5\xbeki\n_START_PARAGRAPH_\nLeta 1992 je dosegel olimpijsko normo za uvrstitev na olimpijske igre v Barceloni, vendar se jih zaradi finan\xc4\x8dnih te\xc5\xbeav kolumbijske plavalne zveze ni udele\xc5\xbeil. Leta 2000 je na svetovnem prvenstvu v skokih s pe\xc4\x8din zmagal s samimi desetkami za svoj dvojni salto nazaj s \xc5\xa1tirikratnim obratom. Leta 2013 je na svetovnem prvenstvu v vodnih \xc5\xa1portih v Barceloni osvojil sploh prvo podeljeno zlato kolajno v skokih z vi\xc5\xa1ine. Zaradi izredno dovr\xc5\xa1enih skokov je med skakalci znan kot Gospod Popolni, njegovo dr\xc5\xbeo pred skokom pa v\xc4\x8dasih primerjajo s Kristusom nad Riom.'